## Odluka o osnovama za sklapanje ugovora o provođenju zdravstvene zaštite iz obveznog zdravstvenog osiguranja zaštite zdravlja na radu

### NN 56/2008 (19.5.2008.), Odluka o osnovama za sklapanje ugovora o provođenju zdravstvene zaštite iz obveznog zdravstvenog osiguranja zaštite zdravlja na radu

# HRVATSKI ZAVOD ZA ZDRAVSTVENO OSIGURANJE ZAŠTITE ZDRAVLJA NA RADU

**1942**

Na osnovi odredbi članka 12. stavka 6., članka 42. i članka 47. podstavka 5.
Zakona o zdravstvenom osiguranju zaštite zdravlja na radu (»Narodne novine« broj
85/06.) i članka 25. stavka 1. točke 3. Statuta Hrvatskog zavoda za zdravstveno
osiguranje zaštite zdravlja na radu (»Narodne novine« broj 90/07.) Upravno
vijeće Hrvatskog zavoda za zdravstveno osiguranje zaštite zdravlja na radu na
13. sjednici održanoj 23. travnja 2008. godine, uz suglasnost ministra nadležnog
za zdravstvo, donijelo je

## ODLUKU

### O OSNOVAMA ZA SKLAPANJE UGOVORA O PROVOĐENJU ZDRAVSTVENE ZAŠTITE IZ OBVEZNOG ZDRAVSTVENOG OSIGURANJA ZAŠTITE ZDRAVLJA NA RADU

OPĆE ODREDBE

Članak 1.

Ovom Odlukom utvrđuju se uvjeti i način pod kojima Hrvatski zavod za zdravstveno
osiguranje zaštite zdravlja na radu (u daljnjem tekstu: Zavod) sklapa ugovore za
provođenje zdravstvene zaštite iz obveznog zdravstvenog osiguranja zaštite
zdravlja na radu sa zdravstvenim ustanovama, trgovačkim društvima koja u svom
sastavu imaju djelatnost medicine rada te specijalistima medicine rada u
privatnoj praksi, kao i sa zdravstvenim ustanovama, trgovačkim društvima i
zdravstvenim radnicima privatne prakse uključenim u osnovnu mrežu zdravstvene
djelatnosti te sa stručnjacima za pojedina specifična pitanja u zdravstvenoj
zaštiti radnika (psiholog), kao i sa ustanovama koje obavljaju ljekarničku
djelatnost i privatnim ljekarnama u skladu s Zakonom o zdravstvenom osiguranju
zaštite zdravlja na radu (u daljnjem tekstu: Zakon), Zakonom o obveznom
zdravstvenom osiguranju, Zakonom o zdravstvenoj zaštiti, drugim propisima, općim
aktima Zavoda i općim aktima Hrvatskog zavoda za zdravstveno osiguranje (u
daljnjem tekstu: ugovorni subjekti Zavoda).
Ovom Odlukom utvrđuje se način provođenja i cijene zdravstvene zaštite iz
obveznog zdravstvenog osiguranja zaštite zdravlja na radu.

Članak 2.

Na osnovi odredbe članka 24. Zakona o zdravstvenoj zaštiti zdravstvena
djelatnost obavlja se na primarnoj, sekundarnoj i tercijarnoj razini zdravstvene
djelatnosti, te na razini zdravstvenih zavoda.
Način i uvjeti pod kojima Zavod sklapa ugovore o provođenju zdravstvene zaštite
iz obveznog zdravstvenog osiguranja zaštite zdravlja na radu na razinama
zdravstvene djelatnosti iz stavka 1. ovog članka utvrđuju se Zakonom,
Pravilnikom o standardima i normativima prava na zdravstvenu zaštitu iz obveznog
zdravstvenog osiguranja zaštite zdravlja na radu (u daljnjem tekstu: Pravilnik),
te drugim općim aktima Zavoda.

Članak 3.

Mjere za sprečavanje ozljeda na radu te mjere za sprečavanje i otkrivanje
profesionalnih bolesti sukladno Zakonu o zdravstvenoj zaštiti i pravilnicima
donesenim na temelju toga Zakona (u daljnjem tekstu: specifična zdravstvena
zaštita radnika) iz članka 5. Zakona na primarnoj razini zdravstvene djelatnosti
osiguranici iz članka 8. Zakona (u daljnjem tekstu: osiguranici) ostvaruju kod
doktora specijaliste medicine rada u zdravstvenim ustanovama, trgovačkim
društvima koja u svom sastavu imaju djelatnost medicine rada te kod doktora
specijaliste medicine rada u privatnoj praksi kojeg je odabrao poslodavac, u
pravilu, prema mjestu rada osiguranika, a s kojim je Zavod sklopio ugovor o
provođenju specifične zdravstvene zaštite radnika (u daljnjem tekstu:nadležni
doktor specijalista medicine rada).
Specifičnu zdravstvenu zaštitu radnika na sekundarnoj i tercijarnoj razini
zdravstvene djelatnosti osiguranici ostvaruju osnovom uputnice nadležnog doktora
specijaliste medicine rada iz stavka 1. ovoga članka.

Članak 4.

Zdravstvenu zaštitu za slučaj ozljede na radu i profesionalne bolesti na
primarnoj razini zdravstvene djelatnosti osigurane osobe Zavoda (u daljnjem
tekstu: osigurane osobe) ostvaruju kod izabranog ugovornog doktora medicine
primarne zdravstvene zaštite, koji im pruža zdravstvene usluge u okviru obveznog
zdravstvenog osiguranja koje provodi Hrvatski zavoda za zdravstveno osiguranje.
Zdravstvenu zaštitu za slučaj ozljede na radu i profesionalne bolesti na
sekundarnoj i tercijarnoj razini zdravstvene djelatnosti osigurane osobe Zavoda
ostvaruju osnovom uputnice izabranog doktora iz stavka 1. ovog članka.
Pravo na ortopedska i druga pomagala osigurane osobe Zavoda ostvaruju uz
prethodno odobrenje ovlaštenog doktora Zavoda, pod uvjetima i na način propisan
Pravilnikom o uvjetima i načinu ostvarivanja prava na ortopedska i druga
pomagala Hrvatskog zavoda za zdravstveno osiguranje (u daljnjem tekstu:
Pravilnik o ortopedskim i drugim pomagalima).

Članak 5.

U skladu s člankom 12. stavkom 7. Zakona za potrebe popune Mreže ugovornih
subjekata medicine rada (u daljnjem tekstu: mreža) radi provedbe specifične
zdravstvene zaštite radnika Zavod na osnovi odredaba ove Odluke raspisuje
natječaj za sklapanje ugovora za provođenje zdravstvene zaštite iz obveznog
zdravstvenog osiguranja zaštite zdravlja na radu i to za primarnu, sekundarnu i
tercijarnu razinu zdravstvene djelatnosti za razdoblje od 1 godine (u daljnjem
tekstu:ugovorno razdoblje), ako ovom Odlukom nije drugačije određeno.
S odabranim ponuditeljem iz stavka 1. ovog članka Zavod sklapa ugovor o
provođenju zdravstvene zaštite iz obveznog zdravstvenog osiguranja zaštite
zdravlja na radu na pojedinoj razini zdravstvene djelatnosti za ugovorno
razdoblje.
Radi provedbe zdravstvene zaštite za slučaj ozljede na radu i profesionalne
bolesti Zavod sklapa ugovor o provođenju zdravstvene zaštite iz obveznog
zdravstvenog osiguranja zaštite zdravlja na radu na pojedinoj razini zdravstvene
djelatnosti za ugovorno razdoblje sa zdravstvenim ustanovama, trgovačkim
društvima koja u svom sastavu imaju djelatnost medicine rada te sa
specijalistima medicine rada u privatnoj praksi, kao i sa zdravstvenim
ustanovama, trgovačkim društvima i zdravstvenim radnicima privatne prakse
uključenim u osnovnu mrežu zdravstvene djelatnosti te sa ustanovama koje
obavljaju ljekarničku djelatnost i privatnim ljekarnama.
Ugovorni subjekti Zavoda obvezni su istaknuti naziv da su ugovorni subjekti
Zavoda, te naznačiti ugovorenu zdravstvenu djelatnost.

Članak 6.

Ako nakon provedenog natječaja iz članka 5. ove Odluke za određenu djelatnost i
za određeno područje mreža ostane nepopunjena Zavod za potrebe popune mreže može
ponoviti raspisivanje natječaja.
Postupak iz stavka 1. ovog članka provodi se u skladu s odredbama članka 5. ove
Odluke.
Iznimno od odredbe članka 5. stavka 1. ove Odluke Zavod može tijekom ugovornog
razdoblja sklapati ugovore sa zdravstvenim ustanovama, trgovačkim društvima i
privatnim zdravstvenim radnicima kojima je rješenjem ministra nadležnog za
zdravstvo odobren rad u djelatnostima koje su uključene u mrežu, a za koje je
potrebno odobrenje za rad nadležnog ministra.

Članak 7.

Ugovorom iz članka 5. stavka 2. i 3. ove Odluke određuje se:
– vrsta, kvaliteta i način provođenja zdravstvene zaštite u određenoj
djelatnosti,
– opseg ugovorene zdravstvene zaštite u skladu sa Zakonom, Zakonom o obveznom
zdravstvenom osiguranju, općim aktima Zavoda i općim aktima Hrvatskog zavoda za
zdravstveno osiguranje,
– početak i razdoblje provođenja ugovorene zdravstvene zaštite iz obveznog
zdravstvenog osiguranja zaštite zdravlja na radu u određenoj djelatnosti,
– cijena i ukupna novčana sredstva za ugovorenu zdravstvenu zaštitu iz određene
djelatnosti,
– način, uvjeti i rokovi plaćanja ugovorene zdravstvene zaštite iz obveznog
zdravstvenog osiguranja zaštite zdravlja na radu,
– nadzor nad ostvarivanjem ugovornih obveza i ugovorne kazne,
– druga međusobna prava i obveze ugovornih strana.

Članak 8.

Ugovorni subjekti Zavoda obvezni su na svim razinama zdravstvene djelatnosti bez
uputnice pružati hitnu medicinsku pomoć svim osiguranim osobama bez obzira na
mjesto prebivališta, odnosno boravka ili mjesto rada osigurane osobe.
Pod hitnom medicinskom pomoći iz stavka 1. ovog članka podrazumijeva se pružanje
dijagnostičkih i terapijskih postupaka koji su nužni u otklanjanju neposredne
opasnosti po život i zdravlje osigurane osobe, odnosno zbog otklanjanja
mogućnosti nastanka trajnog invaliditeta.

Članak 9.

Ugovorni subjekti Zavoda obvezani su u provođe­nju ugovorene zdravstvene zaštite
za slučaj ozljede na radu i profesionalne bolesti na svim razinama zdravstvene
djelatnosti osigurati lijekove utvrđene Odlukom o utvrđivanju Osnovne liste
lijekova Hrvatskog zavoda za zdravstveno osiguranje (u daljnjem tekstu: Osnovna
lista lijekova) i Odlukom o utvrđivanju Dopunske liste lijekova Hrvatskog zavoda
za zdravstveno osiguranje (u daljnjem tekstu: Dopunska lista lijekova), potrošni
i ugradbeni materijal te ortopedska i druga pomagala u skladu s Zakonom, Zakonom
o obveznom zdravstvenom osiguranju, općim aktima Zavoda, općim aktima Hrvatskog
zavoda za zdravstveno osiguranje i ugovorenom djelatnošću.
Osiguranoj osobi koja se nalazi na bolničkom liječenju zdravstveni radnici
ugovorne bolničke zdravstvene ustanove obvezni su u liječenju, u pravilu,
primijeniti lijekove s Osnovne liste lijekova.
Osiguranoj osobi iz stavka 2. ovog članka zdravstveni radnici ugovorne bolničke
zdravstvene ustanove u liječenju primjenjuju i lijekove s Dopunske liste
lijekova za koje osigurana osoba ispunjava propisane medicinske indikacije, a uz
prethodno odobrenje ovlaštenog doktora Zavoda.
Zdravstveni radnici ugovornih subjekata Zavoda ne smiju upućivati osiguranu
osobu da osobno o svom trošku nabavi lijekove utvrđene Osnovom listom lijekova i
Dopunskom listom lijekova, potrošne ili ugradbene materijale te ortopedska i
druga pomagala, koje su u skladu s odredbama Zakona, Zakona o obveznom
zdravstvenom osiguranju, općim aktima Zavoda i općim aktima Hrvatskog zavoda za
zdravstveno osiguranje, osiguranim osobama Zavoda obvezni osigurati u okviru
prava na zdravstvenu zaštitu iz obveznog zdravstvenog osigura­nja zaštite
zdravlja na radu.
Zdravstveni radnici ugovornih subjekata Zavoda ne smiju upućivati osiguranu
osobu Zavoda da terapijski i/ili dijagnostički postupak, koji su obvezni u
skladu s ugovorom o provođenju zdravstvene zaštite iz obveznog zdravstvenog
osiguranja zaštite zdravlja na radu pružiti osiguranoj osobi Zavoda, ostvari o
vlastitom trošku u neugovornoj zdravstvenoj ustanovi, neugovornom trgovačkom
društvu odnosno kod neugovornog zdravstvenog radnika privatne prakse.
Utvrđivanje privremene nesposobnosti osiguranika za rad uzrokovane ozljedom na
radu odnosno profesionalnom bolešću u nadležnosti je doktora specijaliste
medicine rada u zdravstvenim ustanovama, trgovačkim društvima koja u svom
sastavu imaju djelatnost medicine rada te doktora specijaliste medicine rada u
privatnoj praksi kojeg je odabrao poslodavac sukladno članku 3. stavku 1. ove
Odluke.
Upućivanje na kontrolne preglede i daljnju dijagnostičku obradu nakon provedene
specijalističko-konzilijarne zdravstvene zaštite za slučaj ozljede na radu i
profesionalne bolesti u nadležnosti je izabranog ugovornog doktora medicine
primarne zdravstvene zaštite iz članka 4. stavka 1. i 2. ove Odluke.

Članak 10.

Zavod s državnim zavodima, te drugim zdravstvenim ustanovama koje u svrhu
unapređenja specifične zdravstvene zaštite radnika iz obveznog zdravstvenog
osiguranja zaštite zdravlja na radu provode posebne zadaće u djelatnosti
zdravstvene zaštite, sklapa ugovore za provođenje programa koje je posebnom
odlukom usvojilo Upravno vijeće Zavoda. Programom se utvrđuju poslovi i zadaće
od interesa za zdravstvenu zaštitu iz obveznog zdravstvenog osiguranja zaštite
zdravlja na radu s rokovima izvršenja, naznakom potrebnih radnika i visinom
novčane naknade za provedbu programa.

Članak 11.

Zavod tijekom ugovornog razdoblja provodi nadzor nad izvršavanjem ugovornih
obveza ugovornih subjekata Zavoda.
Nadzor se provodi u skladu s odredbama Zakona i općih akata Zavoda putem:
– pregleda i provjerom financijske, medicinske i druge dokumentacije kod
ugovornog subjekta Zavoda,
– pregleda i provjere dostavljene dokumentacije u ustrojstvenim jedinicama
Zavoda zbog provjere točnosti podataka koji se dostavljaju Zavodu.
Uz nadzor iz stavka 2. ovog članka posebno se nadzire da li izabrani ugovorni
doktor opće/obiteljske medicine odnosno nadležni doktor specijalista medicine
rada:
1. provodi mjere zdravstvene zaštite iz obveznog zdravstvenog osiguranja zaštite
zdravlja na radu na svojoj razini zdravstvene djelatnosti utvrđene opsegom prava
na zdravstvenu zaštitu iz članka 5. i 12. Zakona,
2. primjenjuje pravila struke, a kod propisivanja terapije preporuke glede
farmakoterapije, kliničke smjernice te načela farmakoekonomike vodeći računa o
interakcijama i kontraindikacijama za pojedini slučaj,
3. postupa sukladno odredbama Zakona, Zakona o obveznom zdravstvenom osiguranju,
Zakona o zdravstvenoj zaštiti, drugih zakona, posebnih propisa, podzakonskih
akata te općih akata Zavoda i općih akata Hrvatskog zavoda za zdravstveno
osiguranje,
4. zlorabi pravo u svezi utvrđivanja prava na bolovanje osigurane osobe iz
članka 16. Zakona.
Nadzor iz stavka 2. podstavka 1. ovog članka Zavod, u pravilu, provodi u
poslovnom prostoru ugovornog subjekta Zavoda uz prethodnu najavu, iznimno bez
najave, a uz obveznu prisutnost predstavnika ugovornog subjekta Zavoda.
Prilikom provođenja nadzora izvršavanja ugovornih obveza ugovornih subjekata
Zavoda, Zavod je obvezan posebno voditi računa o izvršavanju preuzetih ugovornih
obveza u svezi s ostvarivanjem prava osiguranih osoba Zavoda na zdravstvenu
zaštitu iz obveznog zdravstvenog osiguranja zaštite zdravlja na radu, te
namjenskom korištenju sredstava ugovorenih sa Zavodom za tu namjenu, a u skladu
sa sklopljenim ugovorom.
O izvršenom nadzoru ovlašteni radnik Zavoda sastavlja zapisnik u 2 primjerka s
kratkim sadržajem obuhvata nadzora. Jedan primjerak zapisnika nakon obavljenog
nadzora uručuje se ugovornom subjektu kod kojeg je nadzor proveden.
Nakon obavljenog nadzora i na osnovi pribavljene dokumentacije ovlašteni radnik
Zavoda sastavlja izvješće o utvrđenom činjeničnom stanju sa zaključcima i
prijedlogom mjera.
Izvješće iz stavka 7. ovog članka dostavlja se ugovornom subjektu Zavoda kod
kojeg je proveden nadzor, a na koje isti ima pravo uložiti prigovor Zavodu u
roku od 8 dana od dana zaprimanja izvješća.
Zavod je obvezan u roku od 15 dana od dana zaprimanja prigovora na izviješće
ocijeniti njegovu osnovanost i o rezultatu pisano izvijestiti ugovornog subjekta
Zavoda.

PRIMARNA RAZINA ZDRAVSTVENE DJELATNOSTI

Članak 12.

Zdravstvena zaštita iz obveznog zdravstveno osiguranja zaštite zdravlja na radu
na primarnoj razini pruža se kroz djelatnosti:
1. medicinu rada
2. opću/obiteljsku medicinu
3. patronažnu zdravstvenu zaštitu
4. zdravstvenu njegu u kući bolesnika (u daljnjem tekstu: zdravstvena njega)
5. laboratorijsku dijagnostiku
6. ljekarništvo
7. hitnu medicinsku pomoć
8. psihologiju

Članak 13.

Zdravstvenu zaštitu iz obveznog zdravstvenog osiguranja zaštite zdravlja na radu
u djelatnostima na primarnoj razini prema odredbama Pravilnika provode: doktori
specijalisti medicine rada, doktori medicine, doktori specijalisti
obiteljske/opće medicine, dipl.ing. medicinske biokemije ili specijalisti
medicinske biokemije, mr. farmacije, prof. psihologije, zdravstveni radnici više
i srednje stručne spreme.
U provođenju zdravstvene zaštite na primarnoj razini zdravstvene djelatnosti
koja se obavlja u timskom radu uz zdravstvene radnike visoke stručne spreme iz
stavka 1. ovog članka sudjeluju i zdravstveni radnici više ili srednje stručne
spreme.
Za provođenje zdravstvene zaštite iz stavka 1. ovog članka Zavod sklapa ugovore
s domovima zdravlja, ljekarnama, ustanovama za hitnu medicinsku pomoć,
ustanovama i privatnim praksama za zdravstvenu njegu, privatnim zdravstvenim
radnicima i trgovačkim društvima.

Članak 14.

Osnova za sklapanje ugovora o provođenju primarne zdravstvene zaštite iz
djelatnosti medicine rada (specifična zdravstvena zaštita radnika) je broj
osiguranika zaposlenih kod određenog poslodavca koji je sukladno odredbama
članka 3. ove Odluke odabrao nadležnog doktora specijalistu medicine rada.

Članak 15.

Osnova za sklapanje ugovora o provođenju laboratorijske dijagnostike u
specifičnoj zdravstvenoj zaštiti radnika na primarnoj razini je broj osiguranika
po ugovornim timovima medicine rada koji su prema sjedištu ordinacije medicine
rada najbliži tom laboratoriju.

Članak 16.

Osnova za sklapanje ugovora o provođenju psihologijske djelatnosti u specifičnoj
zdravstvenoj zaštiti radnika na primarnoj razini je broj osiguranika po
ugovornim timovima medicine rada.

Članak 17.

Osnova za sklapanje ugovora o provođenje primarne zdravstvene zaštite iz
obveznog zdravstvenog osiguranja zaštite zdravlja na radu za slučaj ozljede na
radu i profesionalne bolesti (djelatnost opće/obiteljske medicine, patronažne
zdravstvene zaštite, zdravstvene njege, laboratorijske dijagnostike,
ljekarništva i hitne medicinske pomoći) utvrđena je Odlukom o osnovama za
sklapanje ugovora o provođenju zdravstvene zaštite iz obveznog zdravstvenog
osiguranja Hrvatskog zavoda za zdravstveno osiguranje (u daljnjem tekstu: Odluka
o ugovaranju Hrvatskog zavoda za zdravstveno osiguranje).

Članak 18.

Broj osiguranih osoba po timu za koji se sklapa ugovor o provođenju specifične
zdravstvene zaštite radnika utvrđen je prema standardu u skladu s Pravilnikom (u
daljnjem tekstu: standard).
Doktori specijalisti medicine rada prilikom sklapanja ugovora sa Zavodom moraju
imati minimalni propisani broj osiguranih osoba, odnosno ne mogu sklopiti ugovor
za više osiguranih osoba od maksimalno propisanog broja osiguranih osoba po timu
za djelatnost medicine rada kako slijedi:

|  |  |  |  |
| --- | --- | --- | --- |
| Zdravstvena  djelatnost | Minimalni broj  osiguranih osoba | Standardni broj osiguranih osoba | Maksimalni broj osiguranih osoba |
| 1. Tim medicine rada | 4500 | 8000 | 13700 |

Članak 19.

Iznimno od odredaba članka 18. ove Odluke Upravno vijeće Zavoda odlukom utvrđuje
poseban standard po timu i kriterije za njegovu primjenu za provođenju
specifične zdravstvene zaštite radnika na primarnoj razini u područjima gdje
postoje veća odstupanja u organiziranju zdravstvene zaštite zbog nedostatka
standardom propisanog broja opredijeljenih osiguranih osoba po timu, odnosno
broja timova (zemljopisno-demografska obilježja, prometna povezanost, gustoća
naseljenosti, morbiditetna specifičnost i sl.).

Članak 20.

Zavod na osnovi ugovorene djelatnosti i ugovorenog broja osiguranih osoba
ugovornim subjektima Zavoda tijekom ugovornog razdoblja tromjesečno izdaje
potreban broj brojčano označenih tiskanica recepata, uputnica i naloga za
sanitetski prijevoz na osnovi prosječnog broja po osiguranoj osobi na godišnjoj
razini.
Zavod je obvezan tromjesečno pratiti potrošnju po izabranom ugovornom doktoru
opće/obiteljske medicine i nadležnom doktoru specijalisti medicine rada,
kontrolirati utrošak utvrđenog iznosa i osnovom izvješća o potrošnji (mjesečno)
poduzimati mjere iz svoje nadležnosti u skladu sa sklopljenim ugovorom o
provođenju zdravstvene zaštite iz obveznog zdravstvenog osiguranja zaštite
zdravlja na radu.

Članak 21.

Ugovorni subjekti Zavoda obvezni su, u pravilu, u provođenju zdravstvene zaštite
iz obveznog zdravstvenog osiguranja zaštite zdravlja na radu za slučaj ozljede
na radu i profesionalne bolesti propisivati lijekove utvrđene Osnovnom listom
lijekova sukladno općim aktima Hrvatskog zavoda za zdravstveno osiguranje.
Zdravstveni radnici ugovornih subjekata Zavoda obvezni su u provođenju
zdravstvene zaštite iz obveznog zdravstvenog osiguranja zaštite zdravlja na radu
za slučaj ozljede na radu i profesionalne bolesti propisati, odnosno primjeniti
lijekove koji su utvrđeni Dopunskom listom lijekova za koje osigurana osoba
ispunjava propisane medicinske indikacije, a uz prethodno odobrenje ovlaštenog
doktora Zavoda.
Zdravstveni radnici iz stavka 2. ovoga članka ako su na zahtjev osigurane osobe
propisali, odnosno primijenili lijek s Dopunske liste lijekova obvezni su u
zdravstveni karton osigurane osobe upisati i podatak da je lijek propisan,
odnosno primijenjen na zahtjev osigurane osobe.
Za lijek propisan, odnosno primijenjen na način iz stavka 3. ovog članka
osigurana osoba u cijelosti snosi troškove tako propisanog, odnosno
primijenjenog lijeka.

Članak 22.

Doktori opće/obiteljske medicine i doktori medicine rada, dipl. ing. medicinske
biokemije ili specijalisti medicinske biokemije radnici domova zdravlja, radi
osiguranja prava na zdravstvenu zaštitu iz obveznog zdravstvenog osiguranja
zaštite zdravlja na radu pod jednakim uvjetima za sve osigurane osobe, na
načelima dostupnosti i kontinuiranosti korištenja tog prava, potpisuju s domom
zdravlja poseban ugovor o provođenju primarne zdravstvene zaštite, a na osnovi
sklopljenog ugovora o provođenju zdravstvene zaštite iz obveznog zdravstvenog
osiguranja zaštite zdravlja na radu između Zavoda i doma zdravlja.
Poseban ugovor iz stavka 1. ovog članka prilog je ugovoru o provođenju primarne
zdravstvene zaštite iz obveznog zdravstvenog osiguranja zaštite zdravlja na
radu.
Kada tijekom godine osnovom rješenja ministra nadležnog za zdravstvo pojedini
timovi primarne, odnosno specijalističko-konzilijarne zdravstvene zaštite u
domovima zdravlja, odnosno ljekarničke jedinice u ljekarničkim ustanovama
postanu privatni doktori – zakupnici, privatne ljekarne u zakupu, privatni
laboratorij u zakupu sklapaju sa Zavodom ugovor o provođenju zdravstvene zaštite
iz obveznog zdravstvenog osiguranja zaštite zdravlja na radu, a nakon što je
Zavod s domovima zdravlja odnosno s ljekarnama iz stavka 1. ovog članka sklopio
dodatak ugovora kojim se domovima zdravlja, odnosno ljekarnama odgovarajuće
smanjuje broj timova, odnosno ljekarničkih jedinica i pripadajući iznos
sredstava.

SEKUNDARNA I TERCIJARNA RAZINA ZDRAVSTVENE DJELATNOSTI

Članak 23.

Zdravstvena zaštita iz obveznog zdravstvenog osiguranja zaštite zdravlja na radu
na sekundarnoj razini obuhvaća specijalističko-konzilijarnu zdravstvenu zaštitu,
uključujući i telemedicinu, kao i bolničku zdravstvenu zaštitu.

Članak 24.

Specijalističko-konzilijarnu zdravstvenu zaštitu iz obveznog zdravstvenog
osiguranja zaštite zdravlja na radu provode bolnice čiji je osnivač Republika
Hrvatska, poliklinike i bolnice čiji je osnivač županija, odnosno Grad Zagreb,
privatni zdravstveni radnici više i srednje stručne spreme za obavljanje
djelatnosti fizikalne terapije u kući bolesnika te trgovačka društva pod
uvjetima i na način propisan Zakonom o zdravstvenoj zaštiti, s kojima je Zavod
sklopio ugovor o provođenju zdravstvene zaštite iz obveznog zdravstvenog
osiguranja zaštite zdravlja na radu u skladu sa Zakonom i ovom Odlukom.
Iznimno, specijalističko-konzilijarnu zdravstvenu zaštitu iz obveznog
zdravstvenog osiguranja zaštite zdravlja na radu provode domovi zdravlja i
privatni zdravstveni radnici – specijalisti u zakupu doma zdravlja, te privatne
poliklinike, odnosno privatni zdravstveni radnici – specijalisti s kojima je
Zavod sklopio ugovor o provođenju zdravstvene zaštite iz obveznog zdravstvenog
osiguranja zaštite zdravlja na radu u skladu sa Zakonom i ovom Odlukom.

Članak 25.

Bolničku zdravstvenu zaštitu iz obveznog zdravstvenog osiguranja zaštite
zdravlja na radu provode klinički bolnički centri, kliničke bolnice, klinike,
kao i opće bolnice, specijalne bolnice i lječilišta s kojima je Zavod sklopio
ugovor o provođenju zdravstvene zaštite iz obveznog zdravstvenog osiguranja
zaštite zdravlja na radu u skladu sa Zakonom i ovom Odlukom.

Članak 26.

Zdravstvena zaštita iz obveznog zdravstvenog osiguranja zaštite zdravlja na radu
na tercijarnoj razini obuhvaća najsloženije oblike zdravstvene zaštite iz
specijalističko-konzilijarnih i bolničkih djelatnosti.

Članak 27.

Najsloženije oblike zdravstvene zaštite iz specijalističkih djelatnosti, koji se
provode na tercijarnoj razini zdravstvene djelatnosti, a prema posebnim
programima utvrđenim odlukom Upravnog vijeća Zavoda, provode klinički bolnički
centri, kliničke bolnice i klinike s kojima je Zavod sklopio ugovor o provođenju
zdravstvene zaštite iz obveznog zdravstvenog osiguranja zaštite zdravlja na
radu.

Članak 28.

Ugovorni subjekti Zavoda obvezni su osiguranu osobu upućenu radi korištenja
specijalističko – konzilijarne zdravstvene zaštite primiti odmah, a najkasnije u
roku 15 dana od dana kad im se osigurana osoba s uputnicom izabranog ugovornog
doktora opće/obiteljske medicine ili nadležnog doktora specijaliste medicine
rada prvi put javila.
Ako ugovorni subjekti Zavoda ne pruže osiguranoj osobi traženu zdravstvenu
zaštitu u roku iz stavka 1. ovog članka, doktor ugovornog subjekta Zavoda
obvezan je, uz potpis odgovorne osobe i pečat ugovornog subjekta Zavoda, na
uputnici naznačiti datum kad im se osigurana osoba prvi put javila, razlog
nepružanja tražene zdravstvene zaštite s naznakom datuma kad će osiguranu osobu
primiti na specijalistički pregled ili dijagnostički, odnosno terapijski
postupak s time da pri tom, ovisno o medicinskoj indiciranosti i raspoloživim
kapacitetima, osiguranoj osobi osigura zdravstvenu zaštitu unutar roka od 30
dana od datuma prvog javljanja osigurane osobe ugovornom subjektu Zavoda.

Članak 29.

Ugovorna bolnička zdravstvena ustanova obvezna je upućenu osiguranu osobu
primiti na bolničko liječenje u najkraćem mogućem roku, a u slučajevima
ugroženosti života, odmah.
Ako ugovorna bolnička zdravstvena ustanova ne osigura potrebno bolničko
liječenje u roku od 15 dana od dana kad joj se osigurana osoba prvi put javila,
doktor ugovorne bolničke zdravstvene ustanove obvezan je, uz potpis odgovorne
osobe i pečat ustanove, na uputnici naznačiti datum kad im se osigurana osoba
prvi put javila, razloge ne primanja osigurane osobe na bolničko liječenje i
upute izabranom ugovornom doktoru opće/obiteljske medicine u svezi s daljnjim
postupkom, te upisati datum kad će bolnička ustanova primiti osiguranu osobu na
bolničko liječenje, s time da pri tom, ovisno o medicinskoj indiciranosti i
raspoloživim kapacitetima, osiguranoj osobi osigura bolničku zdravstvenu zaštitu
unutar roka od 30 dana od datuma prvog javljanja osigurane osobe ugovornoj
bolničkoj zdravstvenoj ustanovi.

Članak 30.

Ugovorni subjekti Zavoda obvezni su u slučaju kada im je osigurana osoba za
određenu dijagnozu upućena od izabranog ugovornog doktora opće/obiteljske
medicine ili nadležnog doktora specijaliste medicine rada na prvi
specijalistički pregled pružiti traženu zdravstvenu zaštitu, odmah, a najkasnije
u roku od 15 dana od dana kada im se osigurana osoba prvi put javila.
Ako ugovorni subjekti Zavoda ne pruže osiguranoj osobi zdravstvenu zaštitu iz
stavka 1. ovog članaka odmah, odnosno u roku od 15 dana od dana kada im se
osigurana osoba prvi puta javila obvezni su na uputnici upisati datum kada im se
osigurana osoba prvi put javila te da joj nisu pružili traženu zdravstvenu
zaštitu, odnosno da joj istu neće pružiti u roku iz stavka 1. ovog članka.
Tako ispunjenu uputnicu uz pečat ugovornog subjekta Zavoda obvezno potpisuje
odgovorna osoba ugovornog subjekta Zavoda.
Ako ugovorni subjekti Zavoda na uputnici ne naznače da osiguranoj osobi neće
pružiti traženu zdravstvenu zaštitu u propisanom roku obvezni su na uputnicu
upisati datum kada će osiguranu osobu primiti na prvi specijalistički pregled
koji mora biti unutar roka od 15 dana od dana prvog javljanja osigurane osobe.
Ugovorni subjekti Zavoda koji osiguranoj osobi ne pruže zdravstvenu zaštitu iz
stavka 1. ovog članka najkasnije u roku od 15 dana od dana njezinog prvog
javljanja obvezni su u cijelosti Zavodu naknaditi trošak na ime sredstava koje
je Zavod vratio osiguranoj osobi za zdravstvenu zaštiti korištenu u neugovornoj
zdravstvenoj ustanovi, neugovornom trgovačkom društvu odnosno kod neugovornog
zdravstvenog radnika privatne prakse u skladu s općim aktom Zavoda.
Doktor specijalist u ugovornom subjektu Zavoda koji je nakon obavljenog
specijalističkog pregleda indicirao potrebu za dodatnom specijalističkom
obradom, obvezan je osiguranoj osobi ugovoriti termine za specijalističke
preglede, odnosno dijagnostičke postupke koje njegova zdravstvena ustanova,
trgovačko društvo odnosno ordinacija privatne prakse ima ugovorene sa Zavodom.

RAZINA ZDRAVSTVENIH ZAVODA ZA PROVOĐENJE ZDRAVSTVENE ZAŠTITE IZ OBVEZNOG
ZDRAVSTVENOG OSIGURANJA

Članak 31.

Zdravstvena zaštita iz obveznog zdravstvenog osiguranja zaštite zdravlja na radu
na razini zdravstvenih zavoda provodi se na primarnoj, sekundarnoj i tercijarnoj
razini zdravstvene zaštite te putem posebnih programa.

OSTVARIVANJE PRAVA OSIGURANIH OSOBA NA ORTOPEDSKA I DRUGA POMAGALA

Članak 32.

Zavod radi ostvarivanja prava osiguranih osoba na ortopedska i druga pomagala
sklapa ugovore o isporuci ortopedskih i drugih pomagala s isporučiteljima
ortopedskih i drugih pomagala u skladu s člankom 12. stavkom 4. Zakona.
Prava na ortopedska i druga pomagala osigurane osobe Zavoda ostvaruju uz
prethodno odobrenje ovlaštenog doktora Zavoda, pod uvjetima i na način propisan
Pravilnikom o ortopedskim i drugim pomagalima.

CIJENE ZDRAVSTVENE ZAŠTITE IZ OBVEZNOG ZDRAVSTVENOG OSIGURANJA ZAŠTITE
ZDRAVLJA NA RADU

Članak 33.

Cijene zdravstvene zaštite iz obveznog zdravstveno osiguranja zaštite zdravlja
na radu na primarnoj, sekundarnoj i tercijarnoj razini zdravstvene djelatnosti
utvrđuju se za svaku kalendarsku godinu u skladu s odredbama Zakona, Zakona o
obveznom zdravstvenom osiguranju, Zakona o proračunu Republike Hrvatske za
tekuću kalendarsku godinu, Zakona o izvršavanju državnog proračuna Republike
Hrvatske za tekuću kalendarsku godinu, drugim propisima,općim aktima Zavoda i
općim aktima Hrvatskog zavoda za zdravstveno osiguranje.
Cijene specifične zdravstvene zaštite radnika iz obveznog zdravstveno osiguranja
zaštite zdravlja na radu za primarnu razinu zdravstvene djelatnosti za 2008.
godinu iskazane su u tablicama 1. i 2.

PRIMARNA RAZINA SPECIFIČNE ZDRAVSTVENE ZAŠTITE RADNIKA

DJELATNOST MEDICINE RADA

*Tablica 1.* CIJENE PREVENTIVNIH PREGLEDA U ORDINACIJI MEDICINE RADA

|  |  |  |  |
| --- | --- | --- | --- |
| R.b. | Šifra  postupka | Naziv postupka | Cijena (u kn)\* |
| **PRETHODNI PREGLED RADNIKA** | | | |
| 1. | MR000 | Prethodni pregledi prije zaposlenja na poslove s posebnim uvjetima rada te kod premještaja radnika na ove poslove | 320,00 |
| **PERIODIČNI PREGLED RADNIKA** | | | |
| 2. | MR001 | Pregled radnika izloženih mehaničkim opasnosti od alata, strojeva, opreme – poslovi s posebnim uvjetima rada | 320,00 |
| 3. | MR002 | Pregled radnika izloženih električnoj struji – poslovi s posebnim uvjetima rada | 320,00 |
| 4. | MR003 | Pregled radnika izloženih opasnostima od požara i eksplozija – poslovi s posebnim uvjetima rada | 320,00 |
| 5. | MR004 | Pregled radnika koji rade na visini > 3 m s povećanim rizikom od pada – poslovi s posebnim uvjetima rada | 320,00 |
| 6. | MR005 | Pregled radnika koji rade na unutarnjem transportu/upravljanje samohodnim strojevima/ dizalicama i transporterima – poslovi s posebnim uvjetima rada | 320,00 |
| 7. | MR006 | Pregled radnika koji rade pod zemljom – poslovi s posebnim uvjetima rada | 320,00 |
| 8. | MR007 | Pregled radnika izloženih spojevima olova i njegovim anorganskim spojevima – poslovi s posebnim uvjetima rada | 320,00 |
| 9. | MR008 | Pregled radnika izloženih spojevima olova i njegovim organskim spojevima – poslovi s posebnim uvjetima rada | 320,00 |
| 10. | MR009 | Pregled radnika izloženih spojevima žive – poslovi s posebnim uvjetima rada | 320,00 |
| 11. | MR010 | Pregled radnika izloženih manganu – poslovi s posebnim uvjetima rada | 320,00 |
| 12. | MR011 | Pregled radnika izloženih beriliju – poslovi s posebnim uvjetima rada | 320,00 |
| 13. | MR012 | Pregled radnika izloženih kromu i niklu – poslovi s posebnim uvjetima rada | 320,00 |
| 14. | MR013 | Pregled radnika izloženih kadmiju – poslovi s posebnim uvjetima rada | 320,00 |
| 15. | MR014 | Pregled radnika izloženih arsenu – poslovi s posebnim uvjetima rada | 320,00 |
| 16. | MR015 | Pregled radnika izloženih flouru i anorganskim spojevima flora – poslovi s posebnim uvjetima rada | 320,00 |
| 17. | MR016 | Pregled radnika izloženih spojevima ugljikovodika: alifatski ugljikovodici, alkoholi, esteri, eteri, aldehidi, ketoni, derivati nafte, homolozi benzena (toluen, ksilen) – poslovi s posebnim uvjetima rada | 320,00 |
| 18. | MR017 | Pregled radnika izloženih C6 -ugljikovodicima ravnog lanca (n-heksan, metil n-butil keton) – poslovi s posebnim uvjetima rada | 320,00 |
| 19. | MR018 | Pregled radnika izloženih vinil klorid monomeru – poslovi s posebnim uvjetima rada | 320,00 |
| 20. | MR019 | Pregled radnika izloženih benzenu – poslovi s posebnim uvjetima rada | 320,00 |
| 21. | MR020 | Pregled radnika i izloženih amino i nitro spojevima alifatskih ugljikovodika (nitroglicerin, etilen glikol dinitrat, metilamin...) i aromatskih ugljikovodika (nitrobenzen, trinitrotoluen...., aminobenzen, toluidin, benzidin, fenilendiamin, ...) | 320,00 |
| 22. | MR021 | Pregled radnika i izloženih halogeniranim spojevima alifatskih (monoklormetan, triklormetan, tetraklorugljik, trikloetilen, kloroflourougljici ...) i aromatskih ugljikovodika (klorobenzeni, poliklorirani bifenili) – poslovi s posebnim uvjetima rada | 320,00 |
| 23. | MR022 | Pregled radnika izloženih organofosfornim pesticidima – poslovi s posebnim uvjetima rada | 320,00 |
| 24. | MR023 | Pregled radnika izloženih ostalim pesticidima – poslovi s posebnim uvjetima rada | 320,00 |
| 25. | MR024 | Pregled radnika izloženih fibrogenim prašinama: prašine: azbest, SiO2, ostali silikati – poslovi s posebnim uvjetima rada | 320,00 |
| 26. | MR025 | Pregled radnika izloženih tvrdom metalu – poslovi s posebnim uvjetima rada | 320,00 |
| 27. | MR026 | Pregled radnika izloženihi organskim prašinama – poslovi s posebnim uvjetima rada | 320,00 |
| 28. | MR027 | Pregled radnika izloženih kemijskim tvarima s alergogenim djelovanjem na dišni sustav – poslovi s posebnim uvjetima rada | 320,00 |
| 29. | MR028 | Pregled radnika izloženih kemijskim tvarima s alergogenim djelovanjem na kožu – poslovi s posebnim uvjetima rada | 320,00 |
| 30. | MR029 | Pregled radnika izloženih ostalim nespomenutim kemijskim tvarima – poslovi s posebnim uvjetima rada | 320,00 |
| 31. | MR030 | Pregled radnika i izloženih karcinogenima i mutagenima – poslovi s posebnim uvjetima rada | 320,00 |
| 32. | MR031 | Pregled radnika i izloženih citostaticima – poslovi s posebnim uvjetima rada | 320,00 |
| 33. | MR032 | Pregled radnika izloženih prekomjernoj buci – poslovi s posebnim uvjetima rada | 320,00 |
| 34. | MR033 | Pregled radnika izloženih Vibracijama koje se prenose preko ruku – poslovi s posebnim uvjetima rada | 320,00 |
| 35. | MR034 | Pregled radnika izloženih vibracijama koje se prenose preko stopala – poslovi s posebnim uvjetima rada | 320,00 |
| 36. | MR035 | Pregled radnika izloženih ionizirajućim zračenimja – poslovi s posebnim uvjetima rada | 450,00 |
| 37. | MR036 | Pregled radnika izloženih neionizirajućim zračenimja: UV, IC, mikrovalovi – poslovi s posebnim uvjetima rada | 320,00 |
| 38. | MR037 | Pregled radnika izloženih nepovoljnim mikroklimatskim uvjetima: snižena temperatura okoliša, povišena temperatura okoliša, nagle promjene temperature – poslovi s posebnim uvjetima rada | 320,00 |
| 39. | MR038 | Pregled radnika izloženih biološkim štetnostima – poslovi s posebnim uvjetima rada | 320,00 |
| 40. | MR039 | Pregled radnika izloženih statodinamičkom naporu – poslovi s posebnim uvjetima rada | 320,00 |
| 41. | MR040 | Pregled radnika izloženih dinamičkom naporu (fizički rad) – poslovi s posebnim uvjetima rada | 320,00 |
| 42. | MR041 | Pregled radnika izloženih statičkom naporu (zadržavanje jednog položaja tijela) – poslovi s posebnim uvjetima rada | 320,00 |
| 43. | MR042 | Pregled radnika izloženih ponavljani pokreti – poslovi s posebnim uvjetima rada | 320,00 |
| 44. | MR043 | Pregledi radnika s posebnim opterećenjima – radnici prekomjerno izloženi stresorima – poslovi s posebnim uvjetima rada | 320,00 |
| 45. | MR044 | Pregledi radnika koji rade s računalom duže od ½ radnog vremena – poslovi s posebnim uvjetima rada | 150,00 |
| 46. | MR045 | Pregledi radnika koji upravljaju cestovnim prijevoznim sredstvima – poslovi s posebnim uvjetima rada | 320,00 |
| 47. | MR046 | Pregledi radnika koji rade u željezničkom prometu – poslovi s posebnim uvjetima rada | 320,00 |
| 48. | MR047 | Pregled radnika koji rade na poslovima zrakoplovnog prijevoza- poslovi s posebnim uvjetima rada | 320,00 |
| 49. | MR048 | Pregledi radnika koji rade na drugim mjestima u zrakoplovnom prometu koja podliježu obveznim pregledima- poslovi s posebnim uvjetima rada | 320,00 |
| 50. | MR049 | Pregled radnika koji rade kao čuvari – poslovi s posebnim uvjetima rada | 450,00 |
| 51. | MR050 | Pregled radnika koji rade kao zaštitari – poslovi s posebnim uvjetima rada | 450,00 |
| 52. | MR051 | Pregled radnika koji rade kao pirotehničari – poslovi s posebnim uvjetima rada | 450,00 |
| 53. | MR052 | Pregled radnika pomoraca – poslovi s posebnim uvjetima rada | 320,00 |
| 54. | MR053 | Pregled radnika ronioca – poslovi s posebnim uvjetima rada | 320,00 |
| 55. | MR054 | Pregled članova profesionalnih vatrogasnih postrojbi – poslovi s posebnim uvjetima rada | 320,00 |
| **PREVENTIVNI PREGLEDI UMIROVLJENIKA S RIZIKOM OD NASTANKA PROFESIONALNE BOLESTI** | | | |
| 56. | MR055 | Preventivni pregled umirovljenika s rizikom od nastanka profesionalne bolesti | 150,00 |
| **OCJENJIVANJE UVJETA RADA RADI ZAŠTITE OD PROFESIONALNIH BOLESTI I OZLJEDA NA RADU** | | | |
|  |  | Provođenje i obrada ankete o zdravstvenim tegobama radnika s povećanim rizikom po zdravlje: | 25,00 kn po radniku |
| 57. | MR056 | – radnici koji dižu dulje od 1/3 radnog vremena terete teže od 5 do 20 kg/ žene i od 7 do 25 kg muškarci |
| 58. | MR057 | – radnici koji najmanje 1/3 radnog vremena rade u prisilnim položajima tijela |  |
| 59. | MR058 | – ostale skupine radnika s posebnim uvjetima rada |
| **PREGLEDI RADI UTVRĐIVANJA PROFESIONALNE BOLESTI I RADNE SPOSOBNOSTI U SLUČAJU PROFESIONALNE BOLESTI, OZLJEDE NA RADU I NJIHOVIH POSLJEDICA** | | | |
| 60. | MR059 | Dijagnostički postupci poradi utvrđivanja bolesti profesionalne etiologije | 320,00 |
| 61. | MR060 | Pregled i mišljenje o profesionalnoj bolesti, obuhvaća sve potrebne postupke i ispunjavanje Prijave o profesionalnoj bolesti | 320,00 |
| 62. | MR061 | Pregled i mišljenje o ozljedi na radu, uključuje i ispunjavanje Prijave o ozljedi na radu | 70,00 |
| 63. | MR062 | Praćenje i analiza pobola radnika s osnove ozljeda na radu i profesionalnih bolesti | Ovi postupci su obvezni dio izvršenja ugovorne obveze |
| 64. | MR063 | Suradnja na svim razinama zdravstvene zaštite u slučaju profesionalne bolesti i ozljede na radu zbog ocjene radne sposobnosti |
| 65. | MR064 | Obrada osiguranika za upućivanje na ocjenu radne sposobnosti i invalidnosti nadležnom tijelu mirovinskog osiguranja | 320,00 |
| 66. | MR065 | Ekspertiza Liječničkog povjerenstva Hrvatskog zavoda za medicinu rada koja uključuje donošenje Nalaza, mišljenja i ocjene u svezi utvrđivanja ozljede na radu, profesionalne bolesti i privremene nesposobnosti za rad | 580,00 |
| **PROMOCIJA ZDRAVLJA I PREVENCIJA BOLESTI** | | | |
| 67. | MR066 | Davanje savjeta o zdravlju, sigurnosti, organizaciji i zaštitnim sredstvima na grupnoj razini | Ovi postupci su obvezni dio izvršenja ugovorne obveze |
| 68. | MR067 | Davanje savjeta o zdravlju i sigurnosti na individualnoj razini |
| 69. | MR068 | Promocija zdravlja korištenjem zdravstveno-edukativnih materijala |
| 70. | MR069 | Edukacija radnika o praktičkoj primjeni preventivnih mjera za očuvanje zdravlja na radu |
| 71. | MR070 | Održavanje tečajeva prve pomoći – sadržaj u skladu sa specifičnom štetnosti radnog procesa | 300,00 |
| **DRUGI POSTUPCI** | | | |
| 72. | MR071 | Obilazak radnog mjesta za potrebe usklađivanja zdravstvenog stanja radnika i zahtjeva tog radnog mjesta te pronalaženje novog radnog mjesta | 200,00 |
| 73. | MR072 | Obilazak radnog mjesta radi provjere procjene opasnosti | 50,00 kn po radnom mjestu |
| **REGISTRIRANJE I EVIDENTIRANJE** | | | |
| 74. | MR073  do MR077 | Registriranje i evidentiranje | Ovi postupci su obvezni dio izvršenja ugovorne obveze |

\*za obveznike u sustavu PDV-a, PDV je uključen u cijenu

*Tablica 2.* PLAĆANJE DRUGIH USLUGA SPECIFIČNE ZDRAVSTVENE ZAŠTITE NA PRIMARNOJ
RAZINI

|  |  |  |
| --- | --- | --- |
| VRSTA ZDRAVSTVENE ZAŠTITE | (ŠIFRA) NAZIV USLUGE | Cijena (u kn)\* |
| 1 | 2 | 3 |
| Psihologijska djelatnost |  |  |
|  | (PS001) Intervju, ispitivanje kognitivnih sposobnosti, ispitivanje ličnosti | 85,00 |
|  | (PS002) Psihomotoričke i senzomotoričke sposobnosti | 85,00 |
|  | (PS003) Intervju, ispitivanje kognitivnih sposobnosti, ispitivanje ličnosti, psihomotoričke i senzomotoričke sposobnosti | 85,00 |
| Evidentiranje i izvještavanje |  | Ovi postupci  su obvezni u  sklopu izvršenja  ugovorne obveze |

\*za obveznike u sustavu PDV-a, PDV je uključen u cijenu

Članak 34.

Na primarnoj razini specifične zdravstvene zaštite radnika u djelatnosti
medicine rada i djelatnosti psihologije cijena se utvrđuje visinom cijene za
pojedinu uslugu u skladu s odredbama standarda iz Pravilnika.
U svim ostalim djelatnostima specifične zdravstvene zaštite radnika na
primarnoj, sekundarnoj i tercijarnoj razini zdravstvene zaštite cijena se
utvrđuje sukladno Odluci o utvrđivanju popisa dijagnostičkih i terapijskih
postupaka u zdravstvenim djelatnostima – vremenski i kadrovski normativi
Hrvatskog zavoda za zdravstveno osiguranje (u daljnjem tekstu: Popis postupaka)
i Odluci o ugovaranju Hrvatskog zavoda za zdravstveno osiguranje.

Članak 35.

Za provođenje zdravstvene zaštite iz obveznog zdravstvenog osiguranja zaštite
zdravlja na radu za slučaj ozljede na radu i profesionalne bolesti na primarnoj,
sekundarnoj i tercijarnoj razini cijena zdravstvene usluge utvrđuje se primjenom
Popisa postupaka i Odluke o ugovaranju Hrvatskog zavoda za zdravstveno
osiguranje, osim za djelatnost opće/obiteljske medicine, djelatnost hitne
medicinske pomoći i sanitetskog prijevoza.
Iznimno od stavka 1. ovoga članka, za pružene zdravstvene usluge
specijalističko-konzilijarne zdravstvene zaštite u područjima gdje zbog
zemljopisno-demokratskih obilježja, gustoće naseljenosti, prometne povezanosti i
sl. postoje veća odstupanja u organiziranju pružanja te zaštite, Upravno vijeće
Zavoda će odlukom utvrditi posebnu cijenu, kriterije i područja na kojima će se
primjenjivati.
Ugovorne zdravstvene ustanove na sekundarnoj i tercijarnoj razini zdravstvene
djelatnosti će račune za izvršenu zdravstvenu zaštitu u skladu s posebnim
odlukama Upravnog vijeća Zavoda ispostavljati Zavodu.

Članak 36.

U djelatnosti opće/obiteljske medicine utvrđuje se novčana naknada u visini od
20 bodova po osiguranom slučaju za osiguranu osobu, obračunatoj prema
pripadajućoj vrijednosti boda utvrđenoj Odlukom o ugovaranju Hrvatskog zavoda za
zdravstveno osiguranje.

Članak 37.

Za ugovorenu djelatnosti hitne medicinske pomoći utvrđuje se novčana naknada u
visini od 5 bodova po osiguranom slučaju, obračunatoj prema pripadajućoj
vrijednosti boda utvrđenoj Odlukom o ugovaranju Hrvatskog zavoda za zdravstveno
osiguranje.

Članak 38.

Za ugovorenu djelatnost sanitetskog prijevoza cijena se utvrđuje, prema
priloženim radnim, odnosno putnim nalozima, u visini od 20% cijene litre
eurosupera 95 oktana po prijeđenom kilometru.

Članak 39.

Za provođenje stomatološke zdravstvene zaštite temeljem uputnice nadležnog
doktora specijaliste medicine rada cijena se utvrđuju primjenom Popisom
postupaka i odredbama Odluke o ugovaranju Hrvatskog zavoda za zdravstveno
osiguranje.

Članak 40.

Cijena lijekova koji se propisuju na recept utvrđuje se na osnovi cijene lijeka
iz Osnovne liste lijekova i cijene lijeka iz Dopunske liste lijekova koju je
utvrdio Hrvatski zavod za zdravstveno osiguranje i cijene usluge obračunate u
skladu s Popisom postupaka te utvrđene vrijednosti boda za ljekarništvo utvrđene
Odlukom o ugovaranju Hrvatskog zavoda za zdravstveno osiguranje.

Članak 41.

Cijena ortopedskih i drugih pomagala utvrđuje se na način utvrđen Pravilnikom o
ortopedskim i drugim pomagalima.

Članak 42.

Za pruženu specifičnu zdravstvenu zaštitu radnika na svim razinama zdravstvene
djelatnosti ugovorni subjekti Zavoda obvezni su ispostavljati pojedinačne račune
Zavodu u obliku i na način propisan od strane Zavoda, u skladu sa cijenama
utvrđenim člankom 34. ove Odluke.

Članak 43.

Za pruženu zdravstvenu zaštitu za slučaj ozljede na radu i profesionalne bolesti
na svim razinama zdravstvene djelatnosti, ugovorni subjekti Zavoda obvezni su
ispostavljati račune u obliku i na način propisan od strane Zavoda, primjenom
cijena utvrđenih člankom 35., 36., 37., 38. i 39. ove Odluke, te ih dostavljati
Zavodu na daljnju obradu.

Članak 44.

Za pruženu zdravstvenu zaštitu koja je posljedica bolesti, tjelesne ozljede
prouzročene od strane druge osobe i prometne nesreće ugovorni subjekti Zavoda
obvezni su ispostavljati pojedinačne račune Zavodu u obliku i na način propisan
od strane Zavoda, radi provedbe postupaka naknade štete skladu s odredbom članka
57. Zakona.

Članak 45.

Zbog potrebe praćenja rada, ugovorni subjekti Zavoda obvezni su koristiti
programsku podršku za priključenje na Centralni zdravstveni informatički sustav
Hrvatske (CEZIH).
Programska podrška iz stavka 1. ovog članka mora imati važeće odobrenje ministra
nadležnog za zdravstvo.
Novčana sredstva za održavanje programske podrške kao i povezivanje primarne
zdravstvene zaštite na CEZIH utvrdit će se posebnom odlukom Upravnog vijeća
Zavoda.

PRIJELAZNE I ZAVRŠNE ODREDBE

Članak 46.

U provođenju i ostvarivanju prava na zdravstvenu zaštitu iz obveznog
zdravstvenog osiguranja zaštite zdravlja na radu osiguranih osoba iz članka 8.,
9. i 10. Zakona, sukladno odredbama članka 12. stavka 2. Zakona i odredbama ove
Odluke odgovarajuće se primjenjuju odredbe općih akata Hrvatskog zavoda za
zdravstveno osiguranje koje nisu u suprotnosti s odredbama općih akata Zavoda.

Članak 47.

Danom stupanja na snagu ove Odluke prestaje vrijediti Odluka o osnovama za
sklapanje ugovora o provođenju zdravstvene zaštite iz obveznog zdravstvenog
osiguranja zaštite zdravlja na radu (»Narodne novine« broj 125/07).

Članak 48.

Ova Odluka stupa na snagu osmog dana od dana objave u »Narodnim novinama«.

Klasa: 025-04/08-01/17
Urbroj: 339-01-01-08-1
Zagreb, 23. travnja 2008.

Predsjednica Upravnog vijeća
Hrvatskog zavoda za zdravstveno osiguranje
zaštite
zdravlja na radu
**mr. Dubravka Jadro**, v. r.

Odluka, NN 56/2008-1942
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)